Tisztelt Igazgató Úr!

A Boldog nyárfalevél című Tamási Áron darab színrevitelét javaslom a következő évadban. A darab olyan kérdéseket és problémákat vet fel, amelyek aktuálisak ma is. A darab központi témája a bizalom, a bizalom elvesztése és helyreállíthatósága. A mű főszereplője, Kláris töretlenül bízik férjében hazatértében, aki katonaként távol van immár öt éve távol. A csábításoknak nem engedve hűségesen várja Gellértet.

Gellért, aki egyébként a falu jegyzője, időközben hazatér, de kételkedik felesége hűségében. Ezért álruhában, szerzetesként látogatja meg az asszonyt, és meggyóntatja, hogy megbizonyosodjon hűségéről. Az asszony elmondja, milyen csábításoknak volt kitéve, de végig kitartott a férje mellett. Gellért saját ruhájában később visszatér, és elárulja Klárisnak, hogy ő volt a szerzetes, aki nagyon megbántódik, hogy a férje nem bízott benne, holott ő az eltelt öt év minden napján hűséggel várta férje hazatértét. Fáj neki, hogy így elvesztették a hazatérés, egymásra találás örömét. Hiányzik neki az, hogy a koszos katonaruhából nem ő öltöztethette át Gellértet. A bizalom helyreállítása érdekében a férj újra felveszi a katonaruháját, és úgy toppan be a házba. A nézőkben ekkor okvetlenül felvetődik az a kérdés, hogy lehet-e egy kapcsolatot úgy folytatni, hogy elfeledkezünk az előzményekről.

A házaspár konfliktusa mellett a közösség problémáit is megjeleníti a szerző. Gellért szerzetesnek öltözve állítja próba elé a közösséget.  Az új rendszer a régi karhatalomról mit sem akar tudni, a csendőröket csak negatívan lehet említeni. Gellért álruhában a kakasok kiirtására biztatja a falu lakosait, hiszen a csendőrök kakastollal díszítették kalapjukat.  A falu asszonyainak fülébe jut ez az abszurd szándék, és meghiúsítják Gellért tervét.

A színmű üzen a mai kor emberének is. A teljes bizalom elvesztése, az elidegenedés a mai világ nagy problémája is. Gellért, a férj, sem feleségében, sem abban a közösségben nem mer megbízni, amelynek vezetését jegyzőként sokáig vállalta. A hűség is elveszítette igazi értékét a mai világban. A feleség minden csábításnak ellenálló hűsége példaértékű lehet ma is. Az újrakezdés lelki nehézségeinek és a nehéz hűség megtartásának ábrázolása igazi együttérzést válthat ki a közönségből. Ez az, ami hosszú távon is sikeressé teheti ezt a darabot.

Budapest, 2022. 04. 24.

 Senkei-Kis Zorka

 dramaturg